title: Padomes Lēmums 2012/372/KĀDP ( 2012. gada 10. jūlijs ), ar ko groza un pagarina Padomes Lēmumu 2010/330/KĀDP par Eiropas Savienības Integrēto tiesiskuma misiju Irākā, EUJUST LEX-IRAQ

text:
               11.7.2012

               LV

               Eiropas Savienības Oficiālais Vēstnesis

               L 179/22

         PADOMES LĒMUMS 2012/372/KĀDP
   (2012. gada 10. jūlijs),
   ar ko groza un pagarina Padomes Lēmumu 2010/330/KĀDP par Eiropas Savienības Integrēto tiesiskuma misiju Irākā, EUJUST LEX-IRAQ

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2005. gada 7. martā pieņēma Vienoto rīcību 2005/190/KĀDP par Eiropas Savienības Integrēto tiesiskuma misiju Irākā, EUJUST LEX
                   (1).

               (2)

               Padome 2010. gada 14. jūnijā pieņēma Lēmumu 2010/330/KĀDP (2), ar ko misiju pagarināja līdz 2012. gada 30. jūnijam.

               (3)

               Saskaņā ar stratēģiskajā pārskatā minētajiem ieteikumiem misija būtu jāpagarina vēl par 18 mēnešiem.

               (4)

                  EUJUST LEX IRAQ tiks īstenota situācijā, kas var pasliktināties un varētu kavēt Līguma 21. pantā noteikto Savienības ārējās darbības mērķu sasniegšanu.

               (5)

               Tāpēc attiecīgi būtu jāgroza Lēmums 2010/330/KĀDP,

         IR PIEŅĒMUSI ŠO LĒMUMU.
   1. pants
   Lēmumu 2010/330/KĀDP groza šādi:

               1)

               lēmuma 2. panta 4. punktu aizstāj ar šādu:
               "4.   Mācības notiek Irākā un attiecīgajā reģionā, kā arī Savienībā. EUJUST LEX-IRAQ ir biroji Briselē, Bagdādē, tostarp viena biroja nodaļa Basrā, un Erbil (Kurdistānas reģions).";

               2)

               lēmuma 2. panta 5. punktu svītro;

               3)

               lēmuma 6. panta 5. punktu aizstāj ar šādu:
               "5.   Personāls veic pienākumus un darbojas misijas interesēs. Personāls ievēro drošības principus un minimuma standartus, kas noteikti Padomes Lēmumā 2011/292/ES (2011. gada 31. marts) par drošības noteikumiem ES klasificētas informācijas aizsardzībai (3).

               4)

               lēmuma 10. pantu groza šādi:

                           a)

                           panta 1. punktu aizstāj ar šādu:
                           "1.   Civilais operāciju komandieris vada drošības pasākumu plānošanu, ko veic misijas vadītājs, un nodrošina to pareizu un efektīvu īstenošanu attiecībā uz EUJUST LEX-IRAQ saskaņā ar 4. un 8. pantu.";

                           b)

                           panta 4. punktu svītro;

                           c)

                           panta 8. punktu aizstāj ar šādu:
                           "8.   EUJUST LEX-IRAQ darbinieki, instruktori un eksperti apmeklē obligātas drošības apmācības, kā arī vajadzības gadījumā veic medicīniskās pārbaudes pirms jebkura norīkojuma vai brauciena uz Irāku.";

               5)

               lēmuma 11. pantam pievieno šādu punktu:
               "2.a   Finanšu atsauces summa to izdevumu segšanai, kas laikposmā no 2012. gada 1. jūlija līdz 2013. gada 30. jūnijam saistīti ar misiju, ir EUR 27 150 000.";

               6)

               lēmuma 16. panta otro daļu aizstāj ar šādu:
               "To piemēro no 2010. gada 1. jūlija līdz 2013. gada 31. decembrim."

         2. pants
   Šis lēmums stājas spēkā tā pieņemšanas dienā.
   To piemēro no 2012. gada 1. jūlija.

      Briselē, 2012. gada 10. jūlijā

            Padomes vārdā –

            priekšsēdētājs

         A. D. MAVROYIANNIS

      (1)  OV L 62, 9.3.2005., 37. lpp.

      (2)  OV L 149, 15.6.2010., 12. lpp.

      (3)  OV L 141, 27.5.2011., 17. lpp.";


title: Padomes Lēmums 2014/213/KĀDP (2014. gada 14. aprīlis), ar ko groza Lēmumu 2010/638/KĀDP par ierobežojošiem pasākumiem pret Gvinejas Republiku

text:
                  15.4.2014

                  LV

                  Eiropas Savienības Oficiālais Vēstnesis

                  L 111/83

         PADOMES LĒMUMS 2014/213/KĀDP
         (2014. gada 14. aprīlis),
         ar ko groza Lēmumu 2010/638/KĀDP par ierobežojošiem pasākumiem pret Gvinejas Republiku
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         tā kā:

                     (1)

                     Padome 2010. gada 25. oktobrī pieņēma Lēmumu 2010/638/KĀDP par ierobežojošiem pasākumiem pret Gvinejas Republiku (1).

                     (2)

                     Ņemot vērā notikumu attīstību Gvinejas Republikā, būtu jāatceļ ieroču embargo un embargo uz ekipējumu, ko varētu izmantot iekšējām represijām.

                     (3)

                     Tādēļ būtu attiecīgi jāgroza Lēmums 2010/638/KĀDP,

               IR PIEŅĒMUSI ŠO LĒMUMU.

            1. pants
            Lēmumā 2010/638/KĀDP svītro 1. un 2. pantu.

            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.

            Luksemburgā, 2014. gada 14. aprīlī

                  Padomes vārdā –

                  priekšsēdētāja

               C. ASHTON

            (1)  OV L 280, 26.10.2010., 10. lpp.


title: Padomes Lēmums 2011/635/KĀDP ( 2011. gada 26. septembris ), ar ko groza Padomes Lēmumu 2010/231/KĀDP par ierobežojošiem pasākumiem pret Somāliju

text:
               27.9.2011

               LV

               Eiropas Savienības Oficiālais Vēstnesis

               L 249/12

         PADOMES LĒMUMS 2011/635/KĀDP
   (2011. gada 26. septembris),
   ar ko groza Padomes Lēmumu 2010/231/KĀDP par ierobežojošiem pasākumiem pret Somāliju
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Pēc Apvienoto Nāciju Organizācijas Drošības padomes Rezolūciju (ANO DPR) 733 (1992), 1356 (2001) un 1425 (2002) pieņemšanas Padome 2002. gada 10. decembrī pieņēma Kopējo nostāju 2002/960/KĀDP par ierobežojošiem pasākumiem pret Somāliju (1).

               (2)

               Īstenojot ANO DPR 1844 (2008), Padome 2009. gada 16. februārī pieņēma Kopējo nostāju 2009/138/KĀDP par ierobežojošiem pasākumiem pret Somāliju un ar ko atceļ Kopējo nostāju 2002/960/KĀDP (2). Padome 2010. gada 1. martā pieņēma Lēmumu 2010/126/KĀDP, ar ko groza Kopējo nostāju 2009/138/KĀDP (3) un īsteno ANO DPR 1907 (2009).

               (3)

               Pēc tam, kad ANO Drošības padome pieņēma Rezolūciju 1916 (2010) un saskaņā ar ANO DPR 751 (1992) par Somāliju izveidotā Sankciju komiteja (turpmāk “Sankciju komiteja”) pieņēma to personu un vienību sarakstu, uz kurām attiecināmi ierobežojoši pasākumi, Padome 2010. gada 26. aprīlī pieņēma Lēmumu 2010/231/KĀDP par ierobežojošiem pasākumiem pret Somāliju, un ar ko atceļ Kopējo nostāju 2009/138/KĀDP (4).

               (4)

               Sankciju komiteja 2011. gada 28. jūlijā atjaunināja to personu un vienību sarakstu, uz kurām attiecināmi ierobežojoši pasākumi.

               (5)

               Apvienoto Nāciju Organizācijas Drošības padome 2011. gada 29. jūlijā pieņēma ANO DPR 2002 (2011), ar ko kritērijus iekļaušanai sarakstā attiecina arī uz politiskiem vai militāriem vadītājiem, kas iesaista vai izmanto bērnus bruņotos konfliktos Somālijā, pārkāpjot piemērojamās starptautiskās tiesības, kā arī uz personām un vienībām, kas ir atbildīgas par piemērojamo starptautisko tiesību pārkāpumiem Somālijā saistībā ar uzbrukumiem civiliedzīvotājiem - arī bērniem un sievietēm - bruņotu konfliktu situācijās, tostarp atbildīgas par civiliedzīvotāju nogalināšanu un sakropļošanu, seksuālu vardarbību un uz dzimumu balstītu vardarbību, uzbrukumiem skolām un slimnīcām, civiliedzīvotāju nolaupīšanu un piespiedu pārvietošanu.

               (6)

               ANO DPR 2002 (2011) ir arī precizēts izņēmums, kad tiek atļauta piekļuve līdzekļiem, citiem finanšu aktīviem vai saimnieciskiem resursiem, kas vajadzīgi, lai nodrošinātu tādas steidzami nepieciešamās humānās palīdzības savlaicīgu piegādi Somālijai, ko sniedz Apvienoto Nāciju Organizācija, tās specializētās aģentūras vai programmas, humānās palīdzības organizācijas, kurām ir novērotāja statuss Apvienoto Nāciju Organizācijas Ģenerālajā asamblejā un kuras sniedz humāno palīdzību, vai to īstenošanas partneri.

               (7)

               Lēmums 2010/231/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Ar šo Lēmumu 2010/231/KĀDP groza šādi:

               1)

               lēmuma 2. pantu aizstāj ar šādu pantu:
               “2. pants
               Ierobežojošos pasākumus, kas paredzēti 3. pantā, 5. panta 1. punktā un 6. panta 1. un 2. punktā, piemēro personām un vienībām, ko Sankciju komiteja norādījusi kā personas vai vienības:

                           —

                           kas iesaistās vai atbalsta darbības, ar kurām apdraud mieru, drošību vai stabilitāti Somālijā, tostarp darbības, kas apdraud 2008. gada 18. augustā noslēgto Džibuti nolīgumu vai politikas procesu, vai, pielietojot spēku, apdraud TFI vai AMISOM;

                           —

                           kas rīkojas, pārkāpjot ieroču embargo un citus saistītus pasākumus, kuri minēti 1. pantā;

                           —

                           kas kavē humānās palīdzības sniegšanu Somālijā vai piekļuvi humānai palīdzībai, vai tās sadali Somālijā;

                           —

                           kas ir politiski vai militāri vadītāji un iesaista vai izmanto bērnus bruņotos konfliktos Somālijā, pārkāpjot piemērojamās starptautiskās tiesības;

                           —

                           kas ir atbildīgas par piemērojamo starptautisko tiesību pārkāpumiem Somālijā saistībā ar uzbrukumiem civiliedzīvotājiem - arī bērniem un sievietēm - bruņotu konfliktu situācijās, tostarp atbildīgas par civiliedzīvotāju nogalināšanu un sakropļošanu, seksuālu vardarbību un uz dzimumu balstītu vardarbību, uzbrukumiem skolām un slimnīcām, civiliedzīvotāju nolaupīšanu un piespiedu pārvietošanu.

                     Attiecīgās personas un vienības ir uzskaitītas pielikumā.”;

               2)

               lēmuma 6. panta 6. punktu aizstāj ar šādu punktu:
               “6.   Šā panta 1. un 2. punktu nepiemēro to līdzekļu, citu finanšu aktīvu vai saimniecisko resursu pieejamībai, kas vajadzīgi, lai nodrošinātu tādas steidzami nepieciešamās humānās palīdzības savlaicīgu piegādi Somālijai, ko sniedz Apvienoto Nāciju Organizācija, tās specializētās aģentūras vai programmas, humānās palīdzības organizācijas, kurām ir novērotāja statuss Apvienoto Nāciju Organizācijas Ģenerālajā asamblejā un kuras sniedz humāno palīdzību, vai to īstenošanas partneri, tostarp NVO, kuras saņem divpusēju vai daudzpusēju finansējumu un piedalās ar Somāliju saistītajā ANO Konsolidētā aicinājuma procesā.’.

         2. pants
   Lēmuma 2010/231/KĀDP pielikumu aizstāj ar šā lēmuma pielikumā izklāstīto tekstu.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 26. septembrī

            Padomes vārdā –

            priekšsēdētājs

         M. KOROLEC

      (1)  OV L 334, 11.12.2002., 1. lpp.

      (2)  OV L 46, 17.2.2009., 73. lpp.

      (3)  OV L 51, 2.3.2010., 18. lpp.

      (4)  OV L 105, 27.4.2010., 17. lpp.

      PIELIKUMS

            “PIELIKUMS

               TO PERSONU UN VIENĪBU SARAKSTS, KAS MINĒTAS 2. PANTĀ

            I.   Personas

                        1.

                           Yasin Ali Baynah (pazīstams arī kā a) Ali, Yasin Baynah, b) Ali, Yassin Mohamed, c) Baynah, Yasin, d) Baynah, Yassin, e) Baynax, Yasiin Cali, f) Beenah, Yasin, g) Beenah, Yassin, h) Beenax, Yasin, i) Beenax, Yassin, j) Benah, Yasin, k) Benah, Yassin, l) Benax, Yassin, m) Beynah, Yasin, n) Binah, Yassin, o) Cali, Yasiin Baynax)
                        Dzimšanas datums: 1965. gada 24. decembris. Valstspiederība: Somālija. Cita iespējamā valstspiederība: Zviedrija. Atrašanās vieta: Rinkeby, Stokholma, Zviedrija; Mogadiša, Somālija. ANO iekļāvusi sarakstā: 2010. gada 12. aprīlī.

                           Yasin Ali Baynah ir mudinājis veikt uzbrukumus Somālijas Pārejas laika federālajai valdībai un Āfrikas Savienības misijai Somālijā (AMISOM). Viņš ir arī mobilizējis atbalstu un vācis līdzekļus Somālijas Atkalatbrīvošanas aliansei un Hisbul Islam, kuras ir aktīvi iesaistījušās darbībās, kas apdraud mieru un drošību Somālijā, tostarp noraidījušas Džibuti nolīgumu un veikušas uzbrukumus Pārejas laika federālajai valdībai un AMISOM spēkiem Mogadišā.

                        2.

                           Hassan Dahir Aweys (pazīstams arī kā a) Ali, Sheikh Hassan Dahir Aweys, b) Awes, Hassan Dahir, c) Awes, Shaykh Hassan Dahir, d) Aweyes, Hassen Dahir, e) Aweys, Ahmed Dahir, f) Aweys, Sheikh, g) Aweys, Sheikh Hassan Dahir, h) Dahir, Aweys Hassan, i) Ibrahim, Mohammed Hassan, j) OAIS, Hassan Tahir, k) Uways, Hassan Tahir, l) “Hassan, Sheikh”)
                        Dzimšanas datums: 1935. Pilsonība: Somālija. Valstspiederība: Somālija. Atrašanās vieta: Somālija. ANO iekļāvusi sarakstā: 2010. gada 12. aprīlī.

                           Hassan Dahir Aweys ir bijis un joprojām turpina darboties kā dažādu bruņotu opozīcijas grupējumu augstākā līmeņa politiskais un ideoloģiskais vadītājs. Minētie grupējumi ir atbildīgi par atkārtotiem pārkāpumiem saistībā ar vispārējo un pilnīgo ieroču embargo un/vai darbībām, kas apdraud Džibuti miera nolīgumu, Pārejas laika federālo valdību un Āfrikas Savienības misijas spēkus Somālijā (AMISOM). Laikposmā no 2006. gada jūnija līdz 2007. gada septembrim AWEYS ieņēma Islāma tiesu savienības centrālās komitejas priekšsēdētāja amatu. 2008. gada jūlijā viņš sevi pasludināja par Somālijas Atkalatbrīvošanas alianses Asmeras nodaļas priekšsēdētāju; 2009. gada maijā viņš tika iecelts par Hisbul Islam - vairāku grupējumu savienība, kura iebilst pret Pārejas laika federālo valdību, - priekšsēdētāju. Darbojoties katrā no šiem amatiem, AWEYS nāca klajā ar paziņojumiem un veica darbības, kas norādīja uz nepārprotamu un stabilu nolūku gāzt Pārejas laika federālo valdību un ar spēku padzīt AMISOM no Somālijas.

                        3.

                           Hassan Abdullah Hersi Al-Turki (pazīstams arī kā a) Al-Turki, Hassan, b) Turki, Hassan, c) Turki, Hassan Abdillahi Hersi, d) Turki, Sheikh Hassan, e) Xirsi, Xasan Cabdilaahi, f) Xirsi, Xasan Cabdulle)
                        Dzimšanas datums: aptuveni 1944. gads. Dzimšanas vieta: Ogadenas reģions, Etiopija. Valstspiederība: Somālija. Atrašanās vieta: Somālija. ANO iekļāvusi sarakstā: 2010. gada 12. aprīlī.
                        Kopš 20. gadsimta 90. gadu vidus Hassan Abdullah Hersi Al-Turki ir viens no bruņota grupējuma augstākā līmeņa vadītājiem, kā arī daudzas reizes ir pārkāpis noteikto ieroču embargo. 2006. gadā Al-Turki nodrošināja kaujiniekus Islāma tiesu savienībai, kad tā pārņēma kontroli Mogadišas pilsētā, kā arī pozicionēja sevi kā vienu no grupējuma, kas pieslējies Al-Shabaab, militārajiem vadītājiem. Kopš 2006. gada Al-Turki savā kontrolē esošo teritoriju ļauj izmantot dažādu bruņotu opozīcijas grupējumu, tostarp Al-Shabaab, kaujinieku apmācībai. 2007. gada septembrī Al-Turki bija redzams Al-Jazeera ziņu kanāla sižetā, kurā bija atspoguļotas kaujinieku apmācības Al-Turki vadībā.

                        4.

                           Ahmed Abdi aw-Mohamed (pazīstams arī kā a) Abu Zubeyr, Muktar Abdirahman, b) Abuzubair, Muktar Abdulrahim, c) Aw Mohammed, Ahmed Abdi, d) Aw-Mohamud, Ahmed Abdi, e) “Godane”, f) “Godani”, g) “Mukhtar, Shaykh”, h) “Zubeyr, Abu”)
                        Dzimšanas datums: 1977. gada 10. jūlijs. Dzimšanas vieta: Hargeisa, Somālija. Valstspiederība: Somālija. ANO iekļāvusi sarakstā: 2010. gada 12. aprīlī.

                           Ahmed Abdi Aw-Mohamed ir viens no Al-Shabaab augstākā līmeņa vadītājiem, un 2007. gada decembrī viņš publiski tika pasludināts par organizācijas emīru. Būdams iesaistīts komandķēdē, viņš ir atbildīgs par Al-Shabaab operācijām visā Somālijā. Aw-Mohamed ir paziņojis, ka Džibuti miera process ir ārvalstu rīkota sazvērestība, un 2009. gada maijā Somālijas plašsaziņas līdzekļiem izplatītajā audio ierakstā Aw-Mohamed apstiprināja, ka viņa spēki bija iesaistīti nesenajās kaujās Mogadišā.

                        5.

                           Fuad Mohamed Khalaf (pazīstams arī kā a) Fuad Mohamed Khalif, b) Fuad Mohamed Qalaf, c) Fuad Mohammed Kalaf, d) Fuad Mohamed Kalaf, e) Fuad Mohammed Khalif, f) Fuad Khalaf, g) Fuad Shongale, h) Fuad Shongole, i) Fuad Shangole, j) Fuad Songale, k) Fouad Shongale, l) Fuad Muhammad Khalaf Shongole)
                        Valstspiederība: Somālija. Atrašanās vieta: Mogadiša, Somālija. Cita iespējamā atrašanās vieta: Somālija. ANO iekļāvusi sarakstā: 2010. gada 12. aprīlī.

                           Fuad Mohamed Khalaf ir sekmējis finansiāla atbalsta sniegšanu Al-Shabaab; 2008. gada maijā viņš Somālijas pilsētas Kismājo mošejās rīkoja divus pasākumus, kuros iegūtie līdzekļi bija paredzēti Al-Shabaab vajadzībām. 2008. gada aprīlī Khalaf un vēl vairākas personas, izmantojot transportlīdzekļus, kuros bija ievietoti spridzekļi, rīkoja uzbrukumus Etiopijā esošām bāzēm un Somālijas Pārejas laika federālās valdības struktūrām Mogadišā. 2008. gada maijā Khalaf ar kaujinieku grupu uzbruka policijas iecirknim Mogadišā un to ieņēma, nogalinot un ievainojot vairākus karavīrus.

                        6.

                           Bashir Mohamed Mahamoud (pazīstams arī kā a) Bashir Mohamed Mahmoud, b) Bashir Mahmud Mohammed, c) Bashir Mohamed Mohamud, d) Bashir Mohamed Mohamoud, e) Bashir Yare, f) Bashir Qorgab, g) Gure Gap, h) “Abu Muscab”, i) “Qorgab”)
                        Dzimšanas datums: aptuveni 1979.–1982. gads. Cits iespējamais dzimšanas datums: 1982. Valstspiederība: Somālija. Atrašanās vieta: Mogadiša, Somālija. ANO iekļāvusi sarakstā: 2010. gada 12. aprīlī.

                           Bashir Mohamed Mahamoud ir Al-Shabaab militārais komandieris. Mahamoud kopš 2008. gada beigām ir arī bijis viens no aptuveni desmit Al-Shabaab vadības padomes locekļiem. Mahamoud un viņa sabiedrotais bija atbildīgi par 2009. gada 10. jūnija mīnmetēja uzbrukumu pret Somālijas Pārejas laika federālo valdību Mogadišā.

                        7.

                           Mohamed Sa’id (pazīstams arī kā a)”Atom”, b) Mohamed Sa’id Atom, c) Mohamed Siad Atom)
                        Dzimšanas datums: aptuveni 1966. gads. Dzimšanas vieta: Galgala, Somālija. Atrašanās vieta: Galgala, Somālija. Cita iespējamā atrašanās vieta: Bardana, Somālija. ANO iekļāvusi sarakstā: 2010. gada 12. aprīlī.

                           Mohamed Sa’id “ATOM” ir iesaistījies darbībās, kas apdraud Somālijas mieru, drošību vai stabilitāti. ATOM ir tieši vai netieši piegādājis, pārdevis vai nosūtījis Somālijai ieročus vai saistītu materiālu vai sniedzis konsultācijas, mācības vai palīdzību, tostarp finansējumu un finansiālu palīdzību saistībā ar militārām darbībām, pārkāpjot ieroču embargo. ATOM ir identificēts kā viens no galvenajiem ieroču un munīcijas piegādātājiem Al-Shabab operācijām Puntlendas reģionā. Viņu dēvē par Somālijas ziemeļu daļas Sanaag reģiona austrumos 2006. gadā izveidotās tautas milicijas vadītāju. Tautas milicijā ir 250 cīnītāji un tā ir bijusi iesaistīta nolaupīšanas gadījumos, pirātismā un terorismā un tā importē savus ieročus, tādējādi pārkāpjot ieroču embargo. ATOM ir izveidojis savus spēkus kā galveno militāro spēku šajā rajonā – galvenā bāze atrodas netālu no Galgala un pakārtotā bāze atrodas netālu no Bardanas. Saskaņā ar dažiem avotiem ATOM ir pieslējies Al-Shabaab un, iespējams, ka viņš saņem norādes no Al-Shabaab vadītāja Fu’aad Mohamed Khalaf.
                        Turklāt ir ziņas, ka ATOM ir iesaistīts ieroču nelikumīgā ievešanā Somālijā. Vairāku avotu sniegtā informācija norāda uz to, ka viņa spēki saņem ieročus un aprīkojumu no Jemenas un Eritrejas. Saskaņā ar 2008. gada decembra ziņojumu aculiecinieks aprakstīja sešas šādas piegādes četru nedēļu laikā 2008. gada sākumā – katras no šīm piegādēm pietiktu, lai piepildītu divas kravas automašīnas ar kājnieku ieročiem, munīciju un reaktīvajiem granātmetējiem. Saskaņā ar informāciju, ko sniedzis ar ieroču tirdzniecību saistītais Bossaso uzņēmējs, ATOM sūtījumi nenonāk ieroču tirgū, kas varētu norādīt uz to, ka tie vai nu tiek paturēti viņa spēku lietošanai vai tiek nosūtīti saņēmējiem Somālijas dienvidos, kur darbojas Al-Shabaab.

                           ATOM spēki bija iesaistīti Vācijas humānās palīdzības darbinieka nolaupīšanā, divu Somālijas iedzīvotāju nolaupīšanā pie Bossaso un Etiopijas migrantu bombardēšanā 2008. gada 5. februārī, kur nogalināja 20 un ievainoja vairāk nekā 100 cilvēkus. Iespējams, ka ATOM tautas milicija arī piedalījās nolaupīšanā 2008. gada jūnijā, kad pirāti nolaupīja vienu vācu pāri.

                        8.

                           Fares Mohammed Mana’a (pazīstams arī kā: a) Faris Mana’a, b) Fares Mohammed Manaa)
                        Dzimšanas datums: 1965. gada 8. februāris. Dzimšanas vieta: Saada, Jemena. Pases Nr.: 00514146; izdošanas vieta: Sanaa, Jemena. Personas apliecības Nr.: 1417576; izdošanas vieta: Al-Amana, Jemena; izdošanas datums: 1996. gada 7. janvāris. ANO iekļāvusi sarakstā: 2010. gada 12. aprīlī.

                           Fares Mohammed Mana’a ir tieši vai netieši piegādājis, pārdevis vai nosūtījis uz Somāliju ieročus vai saistītus materiālus, pārkāpjot ieroču embargo. Mana’a pazīst kā ieroču tirgoni. Kā daļu no centieniem apturēt ieroču ieplūdi valstī, kur, kā zināms, ieroču ir vairāk nekā iedzīvotāju, Jemenas valdība 2009. gada oktobrī izdeva tirgoņu melno sarakstu, kur Mana’a ir pašā augšgalā. “Faris Mana’a ir liela mēroga ieroču tirgonis, un tas ir labi zināms,” – tā rakstīts ASV žurnālista 2009. gada jūnija ziņojumā; šis žurnālists komentē Jemenā notiekošo, ir sarakstījis valsts pusgada ziņojumu un ir devis ieguldījumu Džeina izlūkošanas grupā. “Yemen Times” 2007. gada decembrī vienā rakstā viņš ir minēts kā “ieroču tirgonis šeihs Fares Mohammed Mana’a”. “Yemen Times” 2008. gada janvārī vienā rakstā viņš minēts kā “ieroču tirgotāju šeihs Faris Mana’a”.
                        Jemena kopš 2008. gada vidus joprojām ir centrs nelegālo ieroču pārvadājumiem uz Āfrikas Ragu, it īpaši ieroču pārvadājumiem ar kuģi uz Somāliju. Ir neapstiprinātas ziņas, ka Faris Mana’a vairākas reizes ir piedalījies pārvadājumos uz Somāliju. 2004. gadā Mana bija iesaistīts līgumos par Austrumeiropas ieročiem, kas esot pārdoti Somālijas karotājiem. Lai gan Somālijai kopš 1992. gada ir noteikts ANO ieroču embargo, ir ziņas par Mana’a interesi par ieroču tirdzniecību jau 2003. gadā. Mana’a 2003. gadā bija piedāvājis nopirkt tūkstošiem ieroču no Austrumeiropas un norādījis, ka daļu ieroču ir paredzējis pārdot Somālijā.

                        9.

                           Hassan Mahat Omar (pazīstams arī kā: a) Hassaan Hussein Adam, b) Hassane Mahad Omar, c) Xassaan Xuseen Adan, d) Asan Mahad Cumar, e) Abu Salman, f) Abu Salmaan, g) Sheikh Hassaan Hussein).
                        Dzimšanas datums: 1979. gada 10. aprīlis. Dzimšanas vieta: Garisa, Kenija. Valstspiederība: iespējams, ka Etiopija. Pases Nr.: A 1180173 Kenya, derīguma termiņš: 2017. gada 20. augusts. Personas apliecības Nr.: 23446085. Atrašanās vieta: Nairobi, Kenija ANO iekļāvusi sarakstā: 2011. gada 28. jūlijā.

                           Hassan Mahat Omar ir iesaistījies darbībās, kas apdraud Somālijas mieru, drošību vai stabilitāti. Viņš ir imams un viens no Masjid-ul-Axmar (ar Al-Shabaab saistīts neoficiāls centrs Nairobi) vadītājiem. Viņš ir iesaistīts arī jaunu locekļu vervēšanā un Al-Shabaab līdzekļu meklēšanā, tostarp tiešsaistē ar Al-Shabaab saistītajā tīmekļa vietnē alqimmah.net.
                        Turklāt Al-Shabaab tērzētavas vietnē viņš ir izdevis fatvas, kurās aicina uzbrukt Pagaidu federālajai valdībai.

                        10.

                           Omar Hammami (pazīstams arī kā: a) Abu Maansuur Al-Amriki, b) Abu Mansour Al-Amriki, c) Abu Mansuur Al-Amriki, d) Umar Hammami, e) Abu Mansur Al-Amriki).
                        Dzimšanas datums: 1984. gada 6. maijs. Dzimšanas vieta: Alabama, Amerikas Savienotās Valstis. Valstspiederība: Amerikas Savienotās Valstis. Viņam esot arī Sīrijas valstspiederība.
                        Pases Nr.: 403062567 (ASV). Sociālās apdrošināšanas numurs 423-31-3021 (ASV). Atrašanās vieta: Somālija. Papildu informācija: Precējies ar somālieti. Dzīvoja Ēģiptē (2005. gads) un pārcēlās uz Somāliju (2009. gads). ANO iekļāvusi sarakstā: 2011. gada 28. jūlijā.

                           Omar Hammami ir iesaistījies darbībās, kas apdraud Somālijas mieru, drošību vai stabilitāti. Viņš ir Al-Shabaab vecākais loceklis. Viņš ir iesaistīts Somālijā karojošo ārvalstnieku vervēšanā, finansēšanā un viņu algu maksāšanā. Viņu kopumā raksturo kā sprāgstvielu un kara lietu speciālistu. Kopš 2007. gada oktobra viņš ir bijis televīzijas pārraidēs un Al-Shabaab propagandas video. Viņš ir redzams video materiālā, kur viņš apmāca Al-Shabaab cīnītājus. Viņš ir redzams arī videomateriālā un tīmekļa vietnēs, kur aicina vairāk cīnītāju pievienoties Al-Shabaab.

                  II.   Vienības

               Al-Shabaab (pazīstama arī kā a) Al-Shabab, b) Shabaab, c) The Youth, d) Mujahidin Al-Shabaab Movement, e) Mujahideen Youth Movement, f) Mujahidin Youth Movement, g) MYM, h) Harakat Shabab Al-Mujahidin, i) Hizbul Shabaab, j) Hisb’ul Shabaab, k) Al-Shabaab Al-Islamiya, l) Youth Wing, m) Al-Shabaab Al-Islaam, n) Al-Shabaab Al-Jihaad, o) The Unity Of Islamic Youth, p) Harakat Al-Shabaab Al-Mujaahidiin, q) Harakatul Shabaab Al Mujaahidiin, r) Mujaahidiin Youth Movement)
            Atrašanās vieta: Somālija. ANO iekļāvusi sarakstā: 2010. gada 12. aprīlī.

               Al-Shabaab ir bijusi iesaistīta darbībās, kas tieši vai netieši apdraud Somālijas mieru, drošību vai stabilitāti, tostarp, bet ne tikai: darbībās, kas apdraud 2008. gada 18. augusta Džibuti vienošanos vai politisko procesu; un darbībās, kas apdraud Pārejas laika federālās iestādes, Āfrikas Savienības misiju Somālijā (AMISOM) vai citas ar Somāliju saistītas starptautiskās miera uzturēšanas operācijas.

               Al-Shabaab arī kavēja humānās palīdzības sniegšanu Somālijā, piekļuvi humānajai palīdzībai vai tās sadali Somālijā.
            Saskaņā ar ziņojumu, ko par Somāliju sniedza Drošības padomes komitejas (izveidota saskaņā ar Rezolūciju 751(1992)) priekšsēdētājs Drošības padomē 2009. gada 29. jūlijā, gan Al-Shabaab, gan Hisb'ul Islam publiski un vairākkārt ir uzņēmušies atbildību par bruņotu spēku uzbrukumiem Pārejas laika federālajai valdībai un AMISOM. Al-Shabaab uzņēmās atbildību arī par Pārejas laika federālās valdības ierēdņu nogalināšanu un par 2009. gada 19. jūlija uzbrukumiem UNOPS, UNDSS un UNDP birojiem Bay un Bakool reģionos un par šo biroju slēgšanu, pārkāpjot Rezolūcijas 1844 (2008) c) punktu. Al-Shabaab vairākkārt ir kavējusi piekļuvi humanitārajai palīdzībai Somālijā vai tās izdalīšanu.
            Apvienoto Nāciju Organizācijas Drošības padomes ģenerālsekretāra 2009. gada 20. jūlija ziņojumā par stāvokli Somālijā bija šādas rindas attiecībā uz Al-Shabaab darbībām Somālijā:
            Zināms, ka nemiernieku grupējumi, piemēram Al-Shabaab, izspiež naudu no privātuzņēmumiem un vervē jauniešus, tostarp bērnus kareivjus, pievienoties cīņai pret Mogadišas valdību. Al-Shabaab ir apstiprinājusi ārvalstu karotāju klātbūtni tās rindās un ir atklāti paziņojusi, ka, lai gāztu Somālijas valdību, sadarbojas ar Al-Qaida Mogadišā. Ārvalstu karavīri, no kuriem daudzi nākot no Pakistānas un Afganistānas, ir labi apmācīti un ir kaujās rūdīti. Novērots, ka viņi valkā kapuces un vērš uzbrūkošas operācijas pret valdības spēkiem Mogadišā un kaimiņreģionos.

               Al-Shabaab ir pastiprinājusi savu stratēģiju Somālijas iedzīvotāju apklusināšanai un iebiedēšanai, kā tas vērojams pēc rūpīgi izvēlētām ietekmīgu personu slepkavībām un dzimtu vecāko arestiem – vairāki no viņiem ir nogalināti. Valsts drošības ministrs Omar Hashi Aden2009. gada 19. jūnijā tika nogalināts lielā pašnāvnieku izraisītā mašīnā ievietotas bumbas sprādzienā Beletwyne. Šajā uzbrukumā tika nogalināti vairāk nekā 30 cilvēku, to ļoti nosodīja starptautiskā sabiedrība un plaši Somālijas sabiedrības slāņi.
            Saskaņā ar 2008. gada decembra ziņojumu ANO Drošības padomes Somālijas pārraudzības grupas ziņojumu (2008/769), Al-Shabaab ir atbildīga par dažādiem uzbrukumiem Somālijā pēdējos pāris gados, tostarp:

                        —

                        par jau ziņoto Pasaules Pārtikas programmā strādājošā somāliešu šofera nogalināšanu un galvas nociršanu 2008. gadā,

                        —

                        par Puntlendas tirgus spridzināšanu, kurā 2008. gada 6. februārī nogalināja 20 un ievainoja vairāk nekā 100 cilvēkus,

                        —

                        par spridzināšanas kampaņām un mērķtiecīgām slepkavībām Somalilendā, ar ko bija ieplānots pārtraukt 2006. gada parlamenta vēlēšanas,

                        —

                        par vairāku ārvalstu humanitārās palīdzības darbinieku nogalināšanu 2003. un 2004. gadā.

                  Saskaņā ar pieejamo informāciju Al-Shabaab2009. gada 20. jūlijā ir uzbrukusi Apvienoto Nāciju Organizācijas ēkām Somālijā un izdevusi dekrētu, ar ko aizliedz trīs Apvienoto Nāciju Organizācijas aģentūrām darboties Al-Shabaab kontrolētajās Somālijas teritorijās. Turklāt Somālijas Pārejas laika federālās valdības spēki no 2009. gada 11. līdz 12. jūlijam cīnījās pret Al-Shabaab un Hizbul Islam nemierniekiem, un cīņā dzīvību zaudēja vairāk nekā 60 cilvēki. Al-Shabaab2009. gada11. jūlijā cīņas laikā raidīja ēkā Villa Somalia četrus mīnmetēja lādiņus, un tādēļ gāja bojā trīs Āfrikas Savienības misijas Somālijā (AMISOM) karavīri un astoņi tika ievainoti.
            Saskaņā ar rakstu, ko British Broadcasting Corporation publicējusi 2009. gada 22. februārī, Al-Shabaab ir uzņēmusies atbildību par pašnāvnieka izraisīto mašīnā ievietotas bumbas sprādzienu Āfrikas Savienības militārajā bāzē Mogadišā. Saskaņā ar minēto rakstu Āfrikas Savienība ir apstiprinājusi, ka 11 Āfrikas Savienības miera uzturētāji ir nogalināti un 15 ievainoti.
            Saskaņā ar rakstu, ko Reuters publicēja 2009. gada 14. jūlijā, Al-Shabaab karotāji 2009. gadā ir veikuši partizānu uzbrukumus Somālijas un Āfrikas Savienības spēkiem.
            Saskaņā ar rakstu, ko Voice of America publicēja 2009. gada 10. jūlijā, Al-Shabaab bija iesaistīta 2009. gada maija uzbrukumā Somālijas valdības spēkiem.
            Saskaņā ar rakstu, kas publicēts Ārlietu padomes tīmekļa vietnē 2009. gada 27. februārī, Al-Shabaab kopš 2006. gada ir apmaksājusi sacelšanos pret Somālijas Pārejas laika valdību un tās etiopiešu atbalstītājiem. Al-Shabaab ir nogalinājusi vienpadsmit burundiešu karavīrus smagākajā uzbrukumā Āfrikas Savienības miera uzturētājiem kopš to izvietošanas un ir paziņojusi, ka Al-Shabaab ir iesaistīta smagās cīņās Mogadišā, kur nogalināti vismaz piecpadsmit cilvēki.”


title: 2008/904/EK: Padomes Lēmums ( 2008. gada 27. novembris ), ar ko ieceļ Reģionu komitejas locekli un divus locekļa aizstājējus no Nīderlandes

text:
               5.12.2008

               LV

               Eiropas Savienības Oficiālais Vēstnesis

               L 327/18

      PADOMES LĒMUMS

   (2008. gada 27. novembris),
   ar ko ieceļ Reģionu komitejas locekli un divus locekļa aizstājējus no Nīderlandes
   (2008/904/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Nīderlandes valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1),

               (2)

               Pēc Nico SCHOOF kunga atkāpšanās no amata ir atbrīvojusies viena Reģionu komitejas locekļa vieta. Pēc Lodewijk ASSCHER kunga atkāpšanās no amata ir atbrīvojusies viena locekļa aizstājēja vieta. Pēc Bas VERKERK kunga iecelšanas ar šo lēmumu Reģionu komitejas locekļa amatā ir atbrīvojusies vēl viena locekļa aizstājēja vieta,

         IR NOLĒMUSI ŠĀDI.
   1. pants
   Ar šo uz atlikušo amata pilnvaru laiku līdz 2010. gada 25. janvārim Reģionu komitejā ir iecelti:

               a)

               kā loceklis:

                           —

                              Bas VERKERK kungs, Burgemeester van Delft (pilnvaru maiņa),

                     kā arī

               b)

               par komitejas locekļu aizstājējiem:

                           —

                              Job COHEN kungs, Burgemeester van Amsterdam,

                           —

                              Hans KOK kungs, Burgemeester van Hof van Twente.

         2. pants
   Šis lēmums stājas spēkā tā pieņemšanas dienā.

      Briselē, 2008. gada 27. novembrī

            Padomes vārdā —

            priekšsēdētājs

         L. CHATEL

      (1)  OV L 56, 25.2.2006., 75. lpp.


title: Padomes Lēmums (KĀDP) 2016/713 (2016. gada 12. maijs), ar ko groza Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem

text:
               13.5.2016

               LV

               Eiropas Savienības Oficiālais Vēstnesis

               L 125/12

         PADOMES LĒMUMS (KĀDP) 2016/713
   (2016. gada 12. maijs),
   ar ko groza Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2008. gada 10. novembrī Padome pieņēma Vienoto rīcību 2008/851/KĀDP (1), ar ko izveidoja Eiropas Savienības militāro operāciju Atalanta.

               (2)

               2014. gada 21. novembrī Padome pieņēma Lēmumu 2014/827/KĀDP (2), ar ko grozīja Vienoto rīcību 2008/851/KĀDP, un operāciju Atalanta pagarināja līdz 2016. gada 12. decembrim.

               (3)

               Lai uzlabotu jūrlietu situācijas apzināšanos Indijas okeānā, Savienība ir izveidojusi programmu CRIMARIO. Operācijai Atalanta savu līdzekļu un spēju robežās būtu jāsniedz ieguldījums CRIMARIO īstenošanā.

               (4)

               Operācijai Atalanta būtu jāļauj ar attiecīgajiem partneriem dalīties informācijā, izņemot personas datus, kura kārtējo pirātisma apkarošanas operāciju gaitā ir savākta par nelikumīgām vai neatļautām darbībām jūrā.

               (5)

               Apvienoto Nāciju Organizācijas Drošības padomes Rezolūcija 2244 (2015) paplašināja Somālijas un Eritrejas Uzraudzības grupas (SEMG) pilnvaras, jo īpaši attiecībā uz Somālijas ieroču embargo un Somālijas kokogļu importu un eksportu, un tajā atzinīgi novērtēja Kombinēto jūras spēku (KJS) centienus pārtraukt kokogļu eksportu un importu uz Somāliju un no tās, vienlaikus paužot bažas, ka kokogļu tirdzniecība ir grupējuma “Al-Shabaab” finansējuma avots.

               (6)

               Tāpēc būtu attiecīgi jāgroza Vienotā rīcība 2008/851/KĀDP,

         IR PIEŅĒMUSI ŠO LĒMUMU.
   1. pants
   Vienoto rīcību 2008/851/KĀDP groza šādi:

               1)

               vienotās rīcības 2. panta l) apakšpunktu aizstāj ar šādu:

                           “l)

                           nodrošinot loģistikas atbalstu, zināšanas vai apmācību jūrā, pēc EUCAP Nestor, EUTM Somalia, ES īpašā pārstāvja Āfrikas raga reģionā un ES delegācijas Somālijā pieprasījuma un esošo līdzekļu un spēju robežās palīdz tiem attiecībā uz to pilnvarām un operācijas Atalanta darbības zonu un sekmē to, lai tiktu īstenotas attiecīgas ES programmas, jo īpaši reģionālā Jūras drošības programma, ko īsteno saskaņā ar desmito EAF, un CRIMARIO;”;

               2)

               vienotās rīcības 15. panta 3. punktu aizstāj ar šādu:
               “3.   Ar šo AP ir pilnvarots, pamatojoties uz savstarpīguma principu, nodot Amerikas Savienoto Valstu vadītajiem Kombinētajiem jūras spēkiem (“KJS”), proti, to štābam, un ES militārās operācijas vietā klātesošām trešām valstīm, kas nepiedalās KJS, un starptautiskām organizācijām ES klasificētu informāciju un dokumentus, kuri izstrādāti ES militārās operācijas mērķim RESTREINT UE pakāpē, ja šāda informācijas nodošana uz vietas ir vajadzīga operatīvu iemeslu dēļ, saskaņā ar Padomes drošības reglamentu un ievērojot vienošanās starp AP un iepriekš norādīto trešo personu kompetentajām iestādēm.”;

               3)

               vienotās rīcības 15. pantā pievieno šādu punktu:
               “4.   Ar šo operācija Atalanta ir pilnvarota ar SEMG un ar KJS dalīties informācijā, izņemot personas datus, kas pirātisma apkarošanas operāciju gaitā savākta par nelikumīgām vai neatļautām darbībām.”

         2. pants
   Šis lēmums stājas spēkā tā pieņemšanas dienā.

      Briselē, 2016. gada 12. maijā

            Padomes vārdā –

            priekšsēdētāja

         F. MOGHERINI

      (1)  Padomes Vienotā rīcība 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (OV L 301, 12.11.2008., 33. lpp.).

      (2)  Padomes Lēmums 2014/827/KĀDP (2014. gada 21. novembris), ar ko groza Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (OV L 335, 22.11.2014., 19. lpp.).


title: Komisijas Lēmums (ES) 2015/886 (2015. gada 8. jūnijs), ar ko groza Lēmumu 2014/312/ES par ekoloģiskajiem kritērijiem ES ekomarķējuma piešķiršanai iekšdarbiem un ārdarbiem paredzētajām krāsām un lakām (izziņots ar dokumenta numuru C(2015) 3782) (Dokuments attiecas uz EEZ)

text:
               10.6.2015

               LV

               Eiropas Savienības Oficiālais Vēstnesis

               L 144/12

         KOMISIJAS LĒMUMS (ES) 2015/886
   (2015. gada 8. jūnijs),
   ar ko groza Lēmumu 2014/312/ES par ekoloģiskajiem kritērijiem ES ekomarķējuma piešķiršanai iekšdarbiem un ārdarbiem paredzētajām krāsām un lakām

         (izziņots ar dokumenta numuru C(2015) 3782)

   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
   apspriedusies ar Eiropas Savienības Ekomarķējuma komiteju,
   tā kā:

               (1)

               Komisijas Lēmumā 2014/312/ES (2) ir paredzēts pārejas periods, lai ražotājiem, kuru produktiem ir piešķirts ES ekomarķējums iekšdarbiem un ārdarbiem paredzētajām krāsām un lakām, būtu pietiekami daudz laika šos produktus pielāgot, lai tie atbilstu pārskatītajiem kritērijiem un prasībām. Tomēr dalībvalstis informēja Komisiju, ka tās nevarēs noteiktajā 12 mēnešu termiņā verificēt ekomarķētos produktus, jo to skaits ir ļoti liels un ir noteiktas papildu prasības. Netraucētas pārejas nodrošināšanai ir vajadzīgs papildu laiks.

               (2)

               Tehniskie eksperti ziņoja Komisijai un dažām dalībvalstīm, ka pašreizējais 2. panta 14. punkta formulējums nav skaidrs. Esošo definīciju ir iespējams nepareizi interpretēt attiecībā uz norādi par polārajām sistēmām. Ir jāprecizē, ka apzīmējums “polārā sistēma” attiecas uz analītisko sistēmu, nevis uz pārklājuma sistēmu. Papildus tika ieteikts definīcijā iekļaut vēl vienu tehnisku parametru – tvaika spiedienu. Izmainot 2. panta 14. punkta formulējumu, konsekvences un skaidrības labad jāizmaina arī formulējums 2. panta 13. punktā, kas attiecas uz gaistošiem organiskiem savienojumiem.

               (3)

               Diskusijās 2014. gada novembrī Eiropas Savienības Ekomarķējuma komitejas un kompetento iestāžu foruma sanāksmēs tika secināts, ka ir jāprecizē, ka 3.a kritērijs un saistītā atsauce 2. tabulā attiecas uz puscaurspīdīgiem pārklājumiem, bet neattiecas uz adhēzijas gruntskrāsām un citiem caurspīdīgiem pārklājumiem.

               (4)

               Lai saglabātu konsekvenci ar Lēmuma 2014/312/ES 3. kritēriju (“Lietošanas efektivitāte”), 2. tabulas piektajā ailē (“Biezs dekoratīvs pārklājums (ārdarbiem un iekšdarbiem)”), pirmajā rindā (attiecībā uz 3.a kritēriju “Segtspēja”), mērvienība 1 m2/L būtu jāaizstāj ar mērvienību 1 m2/kg.

               (5)

               Lēmuma 2014/312/ES 5.a.i kritērijā ir minētas vielu grupas, kam nepārprotami piemērojama 5.a kritērijā noteiktā novērtēšana un verifikācija. Tomēr ir pierādīts, ka minētais vielu saraksts nav pilnīgs un tam ir jāpievieno vēl viena vielu grupa, proti, “8) saistvielu un polimēru dispersiju sastāvā esošās vielas: a) saistvielas un tādas vielas, kas veido kovalentās saites; b) reakcijas produkti un atliekas”. Turklāt skaidrības labad vielu grupu saraksts būtu jāpārceļ uz kritērija daļu “Novērtēšana un verifikācija”, jo šis saraksts ir saistīts ar novērtēšanu un verifikāciju.

               (6)

               Lēmuma 2014/312/ES papildinājuma 7. punkta a) apakšpunktā ir noteikti ierobežojumi formaldehīda koncentrācijai galaproduktā, bet koncentrācijas ierobežojumi tabulā nav norādīti pareizā vietā. Minētajā tabulā būtu jābūt skaidri norādītam, ka koncentrācijas ierobežojumi visiem produktiem ir 0,0010 %, ja vien nav piemērojams izņēmums.

               (7)

               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu.

               (8)

               Tāpēc Lēmums 2014/312/ES būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmumu 2014/312/ES groza šādi:

               1)

               lēmuma 2. panta 13. punktu aizstāj ar šādu:

                           “13)

                           “gaistoši organiskie savienojumi” (GOS) ir jebkuri organiskie savienojumi, kuru vārīšanās sākuma temperatūra standartapstākļos pie 101,3 kPa spiediena ir mazāka par vai vienāda ar 250 °C, kā definēts Direktīvā 2004/42/EK, un kurus kapilārajā kolonnā eluē līdz n-tetradekānam (C14H30) (ieskaitot);”

                     ;

               2)

               lēmuma 2. panta 14. punktu aizstāj ar šādu:

                           “14)

                           “vāji gaistoši organiskie savienojumi” (VGOS) ir jebkuri organiskie savienojumi, kuru vārīšanās temperatūra standartapstākļos pie 101,3 kPa spiediena ir lielāka par 250 °C, bet mazāka par 370 °C, un kurus kapilārajā kolonnā eluē ar aiztures diapazonu no n-tetradekāna (C14H30) (neieskaitot) līdz n-dokozānam (C22H46) (ieskaitot);”

                     ;

               3)

               lēmuma 7. panta 2. punktu aizstāj ar šādu:
               “2.   Ekomarķējuma licences, kas piešķirtas atbilstoši Lēmumā 2009/543/EK vai Lēmumā 2009/544/EK noteiktajiem kritērijiem, atļauts izmantot 21 mēnesi pēc šā lēmuma pieņemšanas dienas.”;

               4)

               lēmuma pielikumu groza saskaņā ar šā lēmuma pielikumu.

         2. pants
   Šis lēmums ir adresēts dalībvalstīm.

      Briselē, 2015. gada 8. jūnijā

            Komisijas vārdā –

            Komisijas loceklis

         Karmenu VELLA

      (1)  OV L 27, 30.1.2010., 1. lpp.

      (2)  Komisijas 2014. gada 28. maija Lēmums 2014/312/ES par ekoloģiskajiem kritērijiem ES ekomarķējuma piešķiršanai iekšdarbiem un ārdarbiem paredzētajām krāsām un lakām (OV L 164, 3.6.2014., 45. lpp.).

      PIELIKUMS
      Lēmuma 2014/312/ES pielikumu groza šādi:

                  1)

                  3. kritērijā (“Lietošanas efektivitāte”) 2. tabulā 3.a kritērija nosaukumu aizstāj ar šādu: “3.a Segtspēja (tikai baltām un gaišām krāsām, ieskaitot tonēšanas sistēmās izmantotās baltās bāzes krāsas) – ISO 6504/1. Nepiemēro lakām, lazūrām, caurspīdīgām adhēzijas gruntskrāsām vai citiem caurspīdīgu pārklājumu materiāliem”;

                  2)

                  3. kritērija (“Lietošanas efektivitāte”) 2. tabulā 8. un 9. ailē “Gruntskrāsa (g)” un “Gruntskrāsas un pamatnes krāsas (h)” tekstu “6 m2/L (caurspīdīga)” abās ailēs aizstāj ar tekstu “6 m2/L (caurspīdīga vai ar specifiskām īpašībām)”;

                  3)

                  3.a kritērija piekto daļu aizstāj ar šādu:
                  “Puscaurspīdīgu gruntskrāsu un pamatnes krāsu segtspēja ir vismaz 6 m2, savukārt necaurspīdīgu gruntskrāsu un pamatnes krāsu segtspēja ir vismaz 8 m2. Necaurspīdīdīgu izolējošo/hermetizējošo, penetrējošo/saistošo gruntskrāsu un īpašu adhezīvu gruntskrāsu viena litra segtspēja ir vismaz 6 m2.”;

                  4)

                  4. kritēriju groza šādi:

                              a)

                              ceturtajā daļā teikumu “Marķierus, kas norādīti 4. tabulā, izmanto par pamatu gāzu hromatogrāfijas rezultātu robežu noteikšanai attiecībā uz VGOS.” aizstāj ar teikumu “Testu veic, izmantojot analītisko sistēmu, kas norādīta rokasgrāmatā par kritērijiem.”;

                              b)

                              4. tabulu svītro;

                              c)

                              iedaļā “Novērtēšana un verifikācija” otrās daļas otro teikumu aizstāj ar šādu:
                              “Testu veic, ņemot vērā grozījumus ISO 11890-2, kas norādīti rokasgrāmatā par kritērijiem.”;

                  5)

                  5.a.i kritēriju aizstāj ar šādu:
                  “Saistībā ar šo produktu grupu ir piemēroti izņēmumi noteiktu vielu grupām, kuras var būt galaprodukta sastāvā. Šajos izņēmumos ir paredzētas bīstamības klases, kurām katrā konkrētā vielu grupā ir piemērots izņēmums, kā arī saistītie izņēmuma piemērošanas nosacījumi un spēkā esošie koncentrācijas ierobežojumi. Izņēmumi ir izklāstīti papildinājumā.”;

                  6)

                  5.a.ii kritērija otrās daļas otro ievilkumu aizstāj ar šādu:

                              “—

                              krāsas vai lakas sastāvdaļām, kuras ietilpst šādās vielu grupās:

                                          1)

                                          krāsvielām, saistvielām un galaproduktiem pievienotie konservanti:

                                                      a)

                                                      tarā izmantojami konservanti;

                                                      b)

                                                      tonēšanas iekārtu konservanti;

                                                      c)

                                                      nožuvuša pārklājuma konservanti;

                                                      d)

                                                      konservantu stabilizatori;

                                          2)

                                          sausētāji un pretplēvošanās aģenti:

                                                      a)

                                                      sausētāji;

                                                      b)

                                                      pretplēvošanās aģenti;

                                          3)

                                          korozijas inhibitori:

                                                      a)

                                                      korozijas inhibitori;

                                                      b)

                                                      sūbējuma novēršanas inhibitori;

                                          4)

                                          virsmaktīvās vielas:

                                                      a)

                                                      daudzfunkcionāli virsmaktīvie aģenti;

                                                      b)

                                                      alkilfeniletoksilāti (APEO);

                                                      c)

                                                      perfluorētie virsmaktīvie aģenti;

                                          5)

                                          dažādas funkcionālas, vispārlietojamas vielas:

                                                      a)

                                                      silikona sveķu emulsija baltās krāsās, krāsvielu un tonējamās bāzes krāsās;

                                                      b)

                                                      metāli un to savienojumi;

                                                      c)

                                                      minerālu izejvielas, tostarp pildvielas;

                                                      d)

                                                      neitralizēšanas aģenti;

                                                      e)

                                                      optiskie spilgtinātāji;

                                                      f)

                                                      pigmenti;

                                          6)

                                          dažādas funkcionālas vielas īpašiem lietojumiem:

                                                      a)

                                                      aizsardzības nodrošinātāji pret UV starojumu un stabilizatori;

                                                      b)

                                                      plastifikatori;

                                          7)

                                          vielu atlikumi, kas var būt galaproduktu sastāvā:

                                                      a)

                                                      formaldehīds;

                                                      b)

                                                      šķīdinātāji;

                                                      c)

                                                      neizreaģējuši monomēri;

                                                      d)

                                                      gaistošie aromātiskie savienojumi un halogenētie savienojumi;

                                          8)

                                          saistvielu un polimēru dispersiju sastāvā esošās vielas:

                                                      a)

                                                      saistvielas un tādas vielas, kas veido kovalentās saites;

                                                      b)

                                                      reakcijas produkti un atliekas,

                                    un kuru koncentrācija pārsniedz 0,010 %.”

                        ;

                  7)

                  papildinājumā ierakstu attiecībā uz formaldehīdu aizstāj ar šādu:

                              “7.   Vielu atlikumi, kas var būt galaproduktu sastāvā

                                          a)

                                          Formaldehīds

                                    Piemērojamība:
                              visi produkti

                              Brīvu formaldehīdu galaproduktam tīši nepievieno. Galaproduktu testē, lai noteiktu brīva formaldehīda klātbūtni tā sastāvā. Paraugu ņemšanas prasības testēšanai atspoguļo produktu klāstu.
                              Piemēro turpmāk norādīto kopējo robežvērtību.
                              Turpmāk izklāstītie izņēmumi attiecas uz prasību, kas izklāstīta pirmajā daļā:

                                          i)

                                          ja konservanti, kas ir formaldehīdu izdalošas vielas, ir vajadzīgi kā tarā izmantojami konservanti, lai aizsargātu konkrēta veida krāsu vai laku, un ja izotiazolinona konservantu vietā izmanto formaldehīdu izdalošas vielas;

                                          ii)

                                          ja polimēru dispersija (saistvielas), pateicoties formaldehīda atlikumam, pilda formaldehīdu izdalošu vielu funkciju, nevis tarā izmantojamu konservantu funkciju.

                                    Gan i), gan ii) punktā izklāstītajos gadījumos kopējais saturs nepārsniedz šādu robežvērtību:

                              Verifikācija
                              Brīva formaldehīda sastāvu nosaka baltajai pamata krāsai vai caurspīdīgai tonēšanas bāzei, par kuru tiek prognozēts, ka tajā teorētiski būs lielākais formaldehīda daudzums. Nosaka arī krāsvielas saturu, par kuru tiek prognozēts, ka tajā teorētiski būs lielākais formaldehīda daudzums.
                              Testa metode

                                          0,0010 % robežvērtība
                                          Koncentrācijas noteikšana tarā, izmantojot Merkokana metodi. Ja saskaņā ar šo metodi iegūtais rezultāts nav neapšaubāms, izmanto augstas izšķirtspējas šķidruma hromatogrāfiju (HPLC), lai noskaidrotu koncentrāciju tarā.

                                          0,010 % robežvērtība

                                                      1.

                                                      Visas krāsas: formaldehīda koncentrācijas noteikšana tarā ar analīzes palīdzību, izmantojot VdL-RL 03 vai augstas izšķirtspējas šķidruma hromatogrāfiju (HPLC).

                                                      2.

                                                      Iekšdarbu krāsas un lakas: noteikšana ar analīzes palīdzību, izmantojot ISO 16000-3. Emisiju apjoms nedrīkst pārsniegt 0,25 ppm pēc pirmās uzklāšanas, un tam jābūt mazākam nekā 0,05 ppm pēc 24 stundām pēc uzklāšanas.”

                              0,0010 %

                              0,010 %


title: Padomes Lēmums (ES) 2015/926 (2015. gada 16. marts) par nostāju, kas Eiropas Savienības vārdā ir jāieņem Asociācijas padomē, kas izveidota ar Eiropas un Vidusjūras reģiona valstu Nolīgumu par asociācijas izveidi starp Eiropas Kopienu un tās dalībvalstīm, no vienas puses, un Tunisijas Republiku, no otras puses, attiecībā uz ieteikuma pieņemšanu par ES un Tunisijas rīcības plāna (2013.–2017. gadam) īstenošanu, ar ko īsteno privileģēto partnerību

text:
               17.6.2015

               LV

               Eiropas Savienības Oficiālais Vēstnesis

               L 150/19

         PADOMES LĒMUMS (ES) 2015/926
   (2015. gada 16. marts)
   par nostāju, kas Eiropas Savienības vārdā ir jāieņem Asociācijas padomē, kas izveidota ar Eiropas un Vidusjūras reģiona valstu Nolīgumu par asociācijas izveidi starp Eiropas Kopienu un tās dalībvalstīm, no vienas puses, un Tunisijas Republiku, no otras puses, attiecībā uz ieteikuma pieņemšanu par ES un Tunisijas rīcības plāna (2013.–2017. gadam) īstenošanu, ar ko īsteno privileģēto partnerību
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 9. punktu,
   ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu,
   tā kā:

               (1)

               Eiropas un Vidusjūras reģiona valstu Nolīgums par asociācijas izveidi starp Eiropas Kopienu un tās dalībvalstīm, no vienas puses, un Tunisijas Republiku, no otras puses (1) (turpmāk “nolīgums”), tika parakstīts 1995. gada 17. jūlijā un stājās spēkā 1998. gada 1. martā.

               (2)

               Puses plāno apstiprināt ES un Tunisijas jauno rīcības plānu (2013.–2017. gadam), ar ko īsteno privileģēto partnerību (turpmāk “rīcības plāns”), Eiropas kaimiņattiecību politikas ietvaros. Minētais rīcības plāns atspoguļo īpašo partnerību starp pusēm, un tam būtu jāpalīdz īstenot nolīgumu, izstrādājot un pieņemot konkrētus pasākumus tajā noteikto mērķu sasniegšanai.

               (3)

               Tādēļ Savienības nostājas Asociācijas padomē pamatā vajadzētu būt pievienotajam ieteikuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Savienības vārdā ir jāieņem Asociācijas padomē, kas izveidota ar Eiropas un Vidusjūras reģiona valstu Nolīgumu par asociācijas izveidi starp Eiropas Kopienu un tās dalībvalstīm, no vienas puses, un Tunisijas Republiku, no otras puses, attiecībā uz rīcības plāna īstenošanu pamatā ir Asociācijas padomes ieteikuma projekts, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2015. gada 16. martā

            Padomes vārdā –

            priekšsēdētāja

         F. MOGHERINI

      (1)  OV L 97, 30.3.1998., 2. lpp.

      PROJEKTS
      ES UN TUNISIJAS ASOCIĀCIJAS PADOMES IETEIKUMS Nr. 2015/…
      (… gada …)
      par ES un Tunisijas rīcības plāna (2013.–2017. gadam) īstenošanu, ar ko īsteno privileģētu partnerību, Eiropas Kaimiņattiecību politikas ietvaros
      ES UN TUNISIJAS ASOCIĀCIJAS PADOME,
      ņemot vērā Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienu un tās dalībvalstīm, no vienas puses, un Tunisijas Republiku, no otras puses, un jo īpaši tā 80. pantu,
      tā kā:

                  (1)

                  Eiropas un Vidusjūras reģiona valstu nolīguma, ar ko izveido asociāciju starp Eiropas Kopienu un tās dalībvalstīm, no vienas puses, un Tunisijas Republiku, no otras puses (1) (turpmāk “nolīgums”), 80. pants pilnvaro Asociācijas padomi sniegt piemērotus ieteikumus nolīguma mērķu sasniegšanai.

                  (2)

                  Saskaņā ar nolīguma 90. pantu Puses veic vispārējus vai īpašus pasākumus, kuri vajadzīgi, lai izpildītu tām nolīgumā noteiktās saistības, un nodrošina, ka tiek sasniegti attiecīgajā nolīgumā izklāstītie mērķi.

                  (3)

                  Puses ir vienojušās par tekstu ES un Tunisijas rīcības plānam (2013.–2017. gadam) (turpmāk “rīcības plāns”), ar ko īsteno privileģētu partnerību Eiropas Kaimiņattiecību politikas ietvaros.

                  (4)

                  Minētajam rīcības plānam būtu jāsekmē nolīguma īstenošanu, Pusēm savstarpēji vienojoties un izstrādājot un saskaņojot konkrētus pasākumus, kas sniegs praktiskas norādes šādai īstenošanai.

                  (5)

                  Rīcības plāna mērķi ir, pirmkārt, noteikt konkrētus pasākumus Pušu saistību izpildei, kas tām ir noteiktas saskaņā ar nolīgumu, un, otrkārt, radīt plašāku pamatu Eiropas Savienības un Tunisijas attiecību tālākai nostiprināšanai, iekļaujot būtisku ekonomikas integrāciju un politiskās sadarbības padziļināšanu atbilstīgi nolīguma vispārīgajiem mērķiem,

            IR PIEŅĒMUSI ŠO IETEIKUMU.
      Vienīgais pants
      Asociācijas padome iesaka Pusēm īstenot rīcības plānu (2), ciktāl īstenošana ir vērsta uz to mērķu sasniegšanu, kuri ir izvirzīti nolīgumā.

         …, …

               Asociācijas padomes vārdā –

               priekšsēdētājs

         (1)  OV L 97, 30.3.1998., 2. lpp.

         (2)  Skatīt dok. st 15164/14 ADD 1, 5. lpp. http://register.consilium.europa.eu


title: 2013/336/ES: Padomes Lēmums ( 2013. gada 25. jūnijs ), ar ko Eiropas Savienības Tiesā palielina ģenerāladvokātu skaitu

text:
               29.6.2013

               LV

               Eiropas Savienības Oficiālais Vēstnesis

               L 179/92

         PADOMES LĒMUMS
   (2013. gada 25. jūnijs),
   ar ko Eiropas Savienības Tiesā palielina ģenerāladvokātu skaitu
   (2013/336/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 252. panta pirmo daļu,
   ņemot vērā Eiropas Atomenerģijas kopienas dibināšanas līgumu un jo īpaši tā 106.a panta 1. punktu,
   ņemot vērā Eiropas Savienības Tiesas priekšsēdētāja 2013. gada 16. janvāra lūgumu,
   tā kā:

               (1)

               Līguma par Eiropas Savienības darbību 252. panta pirmajā daļā ir paredzēta iespēja pēc Tiesas lūguma Padomei ar vienprātīgu lēmumu palielināt ģenerāladvokātu skaitu.

               (2)

               Tiesa 2013. gada 16. janvārī lūdza Tiesas ģenerāladvokātu skaitu palielināt par trim personām. Minētais lūgums bija motivēts ar vēlmi Tiesai dot iespēju turpināt sniegt atzinumus visās lietās, kur tas nepieciešams, nepagarinot attiecīgo lietu izskatīšanas kopējo laiku.

               (3)

               Saskaņā ar starpvaldību konferences, kura pieņēma Lisabonas līgumu, Nobeiguma aktam pievienoto deklarāciju Nr. 38 attiecībā uz Līguma par Eiropas Savienības darbību 252. pantu par ģenerāladvokātu skaitu Tiesā, ja Tiesa pieprasa ģenerāladvokātu skaitu palielināt par trim personām (līdz vienpadsmit personām pašreizējo astoņu vietā), Padome par šādu palielinājumu vienojas, lemjot vienprātīgi.

               (4)

               Lai pēc iespējas labāk izpildītu otrajā apsvērumā pausto vēlmi un lai veicinātu papildu ģenerāladvokātu optimālu integrāciju, Tiesa ierosināja, lai viens ģenerāladvokāts sāktu pildīt savus pienākumus 2013. gada 1. jūlijā – datumā, kad paredzēta Horvātijas pievienošanās, ar noteikumu, ka pirms minētas dienas ir deponēti visi ratifikācijas dokumenti, un lai pārējie divi ģenerāladvokāti sāktu pildīt savus pienākumus 2015. gada 7. oktobrī saistībā ar daļēju Tiesas sastāva atjaunošanu,

         IR PIEŅĒMUSI ŠO LĒMUMU.
   1. pants
   Eiropas Savienības Tiesas ģenerāladvokātu skaitu palielina līdz:

               —

               deviņiem – no 2013. gada 1. jūlija;

               —

               vienpadsmit – no 2015. gada 7. oktobra.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2013. gada 25. jūnijā

            Padomes vārdā –

            priekšsēdētājs

         E. GILMORE


title: Padomes lēmums (2002. gada 19. decembris) par tāda protokola noslēgšanu, ar kuru precizē tirdzniecības aspektus Eiropas nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Rumāniju, no otras puses, lai ņemtu vērā pušu sarunās par jaunām savstarpējām lauksaimniecības koncesijām sasniegto rezultātu

text:
202                  LV                           Eiropas Savienības Oficiālais Vēstnesis                                         11/45. sēj.
32003D0018
14.1.2003.                                    EIROPAS KOPIENU OFICIĀLAIS VĒSTNESIS                                                     L 8/18
                                                          PADOMES LĒMUMS
                                                       (2002. gada 19. decembris)
             par tāda protokola noslēgšanu, ar kuru precizē tirdzniecības aspektus Eiropas nolīgumā, ar ko izveido
             asociāciju starp Eiropas Kopienām un to dalībvalstīm, no vienas puses, un Rumāniju, no otras puses, lai
                ņemtu vērā pušu sarunās par jaunām savstarpējām lauksaimniecības koncesijām sasniegto rezultātu
                                                              (2003/18/EK)
EIROPAS SAVIENĪBAS PADOME,                                                      tirdzniecībā starp abām pusēm, tai skaitā 2000. gadā un
                                                                                2002. gadā pabeigto sarunu rezultātus, jāapstiprina jaunais
ņemot vērā Eiropas Kopienas dibināšanas līgumu, jo īpaši tā                     Eiropas nolīguma protokols, ar kuru precizē tirdzniecības
133. pantu saistībā ar 300. panta 2. punkta pirmās daļas pirmo                  aspektus Eiropas nolīgumā starp Eiropas Kopienām un to
teikumu,                                                                        dalībvalstīm, no vienas puses, un Rumāniju, no otras puses
                                                                                (še turpmāk “protokols”).
ņemot vērā Komisijas priekšlikumu,
                                                                        (7)     Komisijas 1993. gada 2. jūlija Regulā (EEK) Nr. 2454/93,
                                                                                ar ko nosaka īstenošanas noteikumus Padomes Regulai
tā kā:                                                                          (EEK) Nr. 2913/92 par Kopienas Muitas kodeksa izveidi (4
                                                                                ), ir kodificēti pārvaldības noteikumi attiecībā uz tarifu
(1)    Eiropas nolīgumā, ar ko izveido asociāciju starp Eiropas                 kvotām, kuras paredzēts izmantot, ievērojot muitas dekla-
       Kopienām un to dalībvalstīm, no vienas puses, un Rumā-                   rāciju datējumu hronoloģisko secību; Tādēļ dažas tarifu
       niju, no otras puses (1), dažiem lauksaimniecības produk-                kvotas, kas ir saskaņā ar šo lēmumu, jāpārvalda atbilstoši
       tiem paredzētas savstarpējas tirdzniecības koncesijas.                   šiem noteikumiem.
(2)    Eiropas nolīguma 21. panta 5. punktā noteikts, ka Kopie-         (8)     Pasākumi, kas vajadzīgi, lai īstenotu šo lēmumu, ir jāpie-
       nai un Rumānijai attiecībā uz katru produktu jāizskata                   ņem saskaņā ar Padomes 1999. gada 28. jūnija Lēmumu
       iespējas saskaņoti un abpusēji piešķirt turpmākās savstar-               1999/468/EK, ar ko nosaka procedūras, kas jāveic, lai īste-
       pējās koncesijas.                                                        notu Komisijai uzticētās izpildu pilnvaras (5).
(3)    Pirmie uzlabojumi preferenču sistēmā, kas noteikta Eiro-
       pas nolīgumā ar Rumāniju, bija paredzēti protokolā, ar           (9)     Minēto sarunu rezultātā Regula (EK) Nr. 2435/2000 ir aiz-
       kuru pielāgo tirdzniecības aspektus Eiropas nolīgumā, lai                stāta, un tādēļ tā jāatceļ.
       ņemtu vērā Austrijas Republikas, Somijas Republikas un
       Zviedrijas Karalistes pievienošanos Eiropas Savienībai un
       Urugvajas kārtas lauksaimniecības sarunu rezultātus, to
       skaitā uzlabojumus pašreizējā preferenču režīmā, kas             IR PIEŅĒMUSI ŠO LĒMUMU.
       apstiprināts ar Padomes Lēmumu 98/626/EK (2).
                                                                                1. pants
(4)    Preferenču sistēmas uzlabojumi izrietēja arī no 2000. gadā
       pabeigtajām sarunām par lauksaimniecības preču tirdznie-         Ar šo Eiropas Kopienas vārdā apstiprina protokolu, ar kuru
       cības liberalizēšanu. Kopienā tos piemēroja no 2000. gada        precizē tirdzniecības aspektus Eiropas nolīgumā, ar ko izveido
       1. jūlija ar Padomes 2000. gada 17. oktobra Regulu (EK)          asociāciju starp Eiropas Kopienām un to dalībvalstīm, no vienas
       Nr. 2435/2000, ar ko dažiem lauksaimniecības produk-             puses, un Rumāniju, no otras puses, lai ņemtu vērā pušu sarunās
       tiem nosaka Kopienas tarifu kvotu koncesijas un nosaka           par jaunām savstarpējām lauksaimniecības koncesijām sasniegto
       dažu Eiropas nolīgumā ar Rumāniju paredzēto lauksaim-            rezultātu.
       niecības koncesiju autonomu pagaidu pielāgojumu (3). Šis
       otrais preferenču sistēmas pielāgojums vēl nav iekļauts
       Eiropas nolīgumā kā papildprotokols.                                                             2. pants
                                                                        1. Ar šo Padomes priekšsēdētāju pilnvaro iecelt personu, kam
(5)    Sarunas par turpmākiem uzlabojumiem preferenču sis-              piešķirtas pilnvaras parakstīt protokolu Kopienas vārdā, lai tas
       tēmā, kas noteikta Eiropas nolīgumā ar Rumāniju, pabei-          Kopienai kļūtu saistošs.
       dza 2002. gada 18. jūnijā.
                                                                        2. Padomes priekšsēdētājs Kopienas vārdā sniedz paziņojumu par
(6)    Lai apvienotu visas koncesijas lauksaimniecības preču            Protokola 3. pantā noteikto apstiprinājumu.
(1) OV L 357, 31.12.1994., 2. lpp.                                      (4) OV L 253, 11.10.1993., 1. lpp. Regulā jaunākie grozījumi izdarīti ar
(2) OV L 301, 11.11.1998., 1. lpp.                                           Regulu (EK) Nr. 444/2002 (OV L 68, 12.3.2002., 11. lpp.).
(3) OV L 280, 4.11.2000., 17. lpp.                                      (5) OV L 184, 17.7.1999., 23. lpp.
 ---pagebreak--- 11/45. sēj.         LV                            Eiropas Savienības Oficiālais Vēstnesis                                             203
                             3. pants                                                                5. pants
1. Šim lēmumam stājoties spēkā, lēmumam pievienotā protokola            1. Komisijai palīdz Labības pārvaldības komiteja, kas izveidota ar
pielikumos paredzētie nosacījumi aizstāj tos, kas minēti Eiropas        Padomes Regulas (EEK) Nr. 1766/92 (1) 23. pantu, vai attiecīgā
nolīguma, ar ko izveido asociāciju starp Eiropas Kopienām un to         gadījumā – komiteja, kas izveidota ar attiecīgajiem noteikumiem
dalībvalstīm, no vienas puses, un Rumāniju, no otras puses, XI un       citās regulās par lauksaimniecības tirgu kopīgo organizāciju.
XII pielikumā, kas minēti 21. panta 2. un 4. punktā un kuros izda-
rīti grozījumi.                                                         2. Ja ir atsauce uz šo punktu, piemēro Lēmuma 1999/468/EK 4.
                                                                        un 7. pantu.
2. Komisija saskaņā 5. panta 2. punktā minēto procedūru pieņem
sīki izstrādātus noteikumus protokola piemērošanai.                     Lēmuma 1999/468/EK 4. panta 3. punktā paredzētais laika posms
                                                                        ir viens mēnesis.
                                                                        3. Komiteja pieņem savu reglamentu.
                             4. pants
1. Saskaņā ar 5. panta 2. punktu Komisija var mainīt kārtas                                          6. pants
numurus, kas šā lēmuma pielikumā piešķirti tarifu kvotām. Tarifu
kvotas, kuru kārtas numurs ir virs 09.5100, Komisija pārvalda           No protokola spēkā stāšanās brīža atceļ Regulu (EK)
saskaņā ar Regulas (EEK) Nr. 2454/93 308.a, 308.b un                    Nr. 2435/2000.
308.c pantu.
2. Preču daudzumu, uz ko attiecina tarifu kvotas un ko saskaņā          Briselē, 2002. gada 19. decembrī
ar Regulas (EK) Nr. 2435/2000 A(b) pielikumā paredzētājām kon-
cesijām laiž brīvā apgrozībā no 2002. gada 1. jūlija, pilnībā                                            Padomes vārdā —
atskaita no pievienotā protokola A(b) pielikuma ceturtajā slejā
                                                                                priekšsēdētāja
paredzētajiem daudzumiem, izņemot tos daudzumus, par kuriem
importa licences izdotas pirms 2002. gada 1. jūlija.                                                       L. ESPERSEN
 ---pagebreak--- 204          LV                           Eiropas Savienības Oficiālais Vēstnesis                                              11/45. sēj.
                                                          PIELIKUMS
                            Kārtas numuri ES tarifu kvotām Rumānijas izcelsmes produktiem
                                                        (skatīt 4. pantu)
      Kvotas kārtas numurs        KN kods                                              Apraksts
    09.4598                    0102 90 05          Dzīvi liellopi, kuru dzīvsvars nepārsniedz 80 kg
    09.4537                    0102 90 21          Dzīvi liellopi, kuru dzīvsvars pārsniedz 80 kg, bet nepārsniedz 300 kg
                               0102 90 29
                               0102 90 41
                               0102 90 49
    09.4563                ex 0102 90              Šādas kalnos audzētas teles un govis, kas nav paredzētas kaušanai: pelēkās,
                                                   brūnās, dzeltenās, raibās Sīmentāles un Pincgavas govis
    09.4753                    0201                Svaiga, dzesināta vai saldēta liellopu gaļa
                               0202
    09.4756                ex 0203                 Svaiga, dzesināta vai saldēta cūkgaļa
    09.4765                    0206 10 95          Svaiga vai dzesināta ēdama liellopu diafragmas biezā un plānā daļa
                               0206 29 91          Saldēta ēdama liellopu diafragmas biezā un plānā daļa
                               0210 20             Sālīta, sālījumā, žāvēta vai kūpināta liellopu gaļa
                               0210 99 51          Liellopu diafragmas biezā un plānā daļa
    09.5855                    0207                Pozīcijā 0105 iekļauto mājputnu gaļa un tās subprodukti
    09.4758                    0406                Siers un rūgušpiena biezmasa
    09.6101                    0702 00 00          Tomāti
    09.6103                    0703 10 19          Sīpoli, kas nav sēklas sīpoli
    09.6105                ex 0704 10 00           Puķkāposti un galviņbrokoļi, no 15. aprīļa līdz 30. novembrim
                               0704 90 10          Baltie galviņkāposti un sarkanie galviņkāposti
                               0704 90 90          Citi
    09.6107                ex 0707 00 05           Gurķi, no 1. novembra līdz 15. maijam
    09.5611                ex 0707 00 05           Gurķi, no 16. maija līdz 31. oktobrim
    09.6109                    0708 20 00          Pupas
    09.6111                    0709 60 10          Dārzeņpipari
    09.6113                    0710 21 00          Saldēti zirņi
                               0710 22 00          Saldētas pupas
                               0710 29 00          Citi saldēti pākšaugi
    09.4726                    0711 51 00          Agaricus ģints sēnes
                               2003 10 20
                               2003 10 30
    09.6119                    0808 10 20          Āboli, kas nav sidra āboli
                               0808 10 50
                               0808 10 90
    09.6121                    0809 10 00          Aprikozes
    09.6123                    0809 40 05          Plūmes
 ---pagebreak--- 11/45. sēj.          LV                       Eiropas Savienības Oficiālais Vēstnesis                                205
              Kvotas kārtas numurs    KN kods                                            Apraksts
            09.6125                0810 10 00          Zemenes
            09.6131                0813 10 00          Žāvētas aprikozes
                                   0813 20 00          Žāvētas plūmes
                                   0813 30 00          Žāvēti āboli
            09.4766                1001                Kvieši un labības maisījums
            09.5871                1005 10 90          Kukurūzas sēklas, kas nav hibrīdu sēklas
            09.4767                1005 90 00          Kukurūza, kas nav sēklas
            09.5872                1101                Kviešu milti un kviešu un rudzu maisījuma milti
                                   1103 11             Kviešu putraimi un rupja maluma milti
                                   1103 20 60          Kviešu granulas
            09.5873                1107                Iesals
            09.6133                1209 29 80          Citas sēklas, augļi un sporas
                                   1209 99 91
                                   1209 99 99
            09.6137                1512 11 91          Saulespuķu eļļa
                                   1512 19 91
            09.4751                1601 00 91          Desas, kas nav gatavotas no aknām
                                   1601 00 99
            09.6139                1602 31             Sagatavota vai konservēta mājputnu gaļa
                                   1602 32
                                   1602 39
            09.4752                1602 41 10          Konservēta cūkgaļa
                                   1602 42 10
                                   1602 49 11
                                   1602 49 13
                                   1602 49 15
                                   1602 49 19
                                   1602 49 30
                                   1602 49 50
            09.4768                1602 50             Sagatavota vai konservēta liellopu gaļa vai gaļas subprodukti
            09.6141                2001 10 00          Konservēti gurķi un pipargurķīši
                                   2001 90 60          Citi konservēti augļi un dārzeņi
                                   2001 90 70
                                   2001 90 75
                                   2001 90 85
                                   2001 90 93
                                   2001 90 96
            09.6143                2002 90 31          Konservēti tomāti
                                   2002 90 39
                                   2002 90 91
                                   2002 90 99
            09.5545                2003 10 20          Agaricus ģints sēnes
                                   2003 10 30
            09.6145                2005 40 00          Zirņi
            09.5723                2007 10 99          Citi homogenizēti produkti
                                   2007 99 10          Plūmju biezenis un pasta
                                   2007 99 98          Citi produkti
            09.6149                2401 10 60          Tabaka
                                   2401 10 70
                                   2401 20 60
                                   2401 20 70


title: 2009/816/EK,Euratom: Padomes un Komisijas Lēmums ( 2009. gada 19. oktobris ) par to, lai noslēgtu Protokolu Partnerības un sadarbības nolīgumam starp Eiropas Kopienām un to dalībvalstīm, no vienas puses, un Azerbaidžānas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai

text:
               7.11.2009

               LV

               Eiropas Savienības Oficiālais Vēstnesis

               L 291/24

      PADOMES UN KOMISIJAS LĒMUMS

   (2009. gada 19. oktobris)
   par to, lai noslēgtu Protokolu Partnerības un sadarbības nolīgumam starp Eiropas Kopienām un to dalībvalstīm, no vienas puses, un Azerbaidžānas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai
   (2009/816/EK, Euratom)
   EIROPAS SAVIENĪBAS PADOME,
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu un jo īpaši tā 44. panta 2. punktu, 47. panta 2. punkta pēdējo teikumu, 55. pantu, 57. panta 2. punktu, 71. pantu, 80. panta 2. punktu, 93., 94., 133. un 181.a pantu saistībā ar 300. panta 2. punkta pirmās daļas otro teikumu un 300. panta 3. punkta pirmo daļu,
   ņemot vērā Eiropas Atomenerģijas kopienas dibināšanas līgumu un jo īpaši tā 101. pantu,
   ņemot vērā Bulgārijas un Rumānijas Pievienošanās aktu un jo īpaši tā 6. panta 2. punktu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Padomes apstiprinājumu saskaņā ar Eiropas Atomenerģijas kopienas dibināšanas līguma 101. pantu,
   tā kā:

               (1)

               Saskaņā ar Padomes Lēmumu 2009/173/EK (2)2008. gada 9. decembrī Eiropas Kopienas un dalībvalstu vārdā tika parakstīts Protokols Partnerības un sadarbības nolīgumam starp Eiropas Kopienām un to dalībvalstīm, no vienas puses, un Azerbaidžānas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai.

               (2)

               Līdz protokola spēkā stāšanās brīdim to provizoriski piemēro no 2007. gada 1. janvāra.

               (3)

               Protokols būtu jānoslēdz,

         IR NOLĒMUŠAS ŠĀDI.
   1. pants
   Ar šo Eiropas Kopienas, Eiropas Atomenerģijas kopienas un dalībvalstu vārdā tiek apstiprināts Protokols Partnerības un sadarbības nolīgumam starp Eiropas Kopienām un to dalībvalstīm, no vienas puses, un Azerbaidžānas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai.
   Protokola teksts ir pievienots šim lēmumam (3).
   2. pants
   Padomes priekšsēdētājs Eiropas Kopienas un tās dalībvalstu vārdā sniedz protokola 3. pantā paredzēto paziņojumu. Komisijas priekšsēdētājs vienlaikus sniedz šādu paziņojumu Eiropas Atomenerģijas kopienas vārdā.

      Luksemburgā, 2009. gada 19. oktobrī

            Padomes vārdā –

            priekšsēdētājs

         E. ERLANDSSON

            Komisijas vārdā –

            priekšsēdētājs

         José Manuel BARROSO

      (1)  Eiropas Parlamenta 2007. gada 10. jūlija Atzinums (Oficiālajā Vēstnesī vēl nav publicēts).

      (2)  OV L 62, 6.3.2009., 7. lpp.

      (3)  OV L 62, 6.3.2009., 9. lpp.